b'\n_START_ARTICLE_\nVla\xc5\xa1i\xc4\x87 (juusto)\n_START_PARAGRAPH_\nVla\xc5\xa1i\xc4\x87 tai joskus my\xc3\xb6s Travnik on bosniahertsegovinalainen lampaanmaitojuusto._NEWLINE_Vla\xc5\xa1i\xc4\x87 on vuori Bosnia-Hertsegovinassa, jonka mukaan juusto on saanut nimens\xc3\xa4. Perinteisesti juustoa on valmistettu Vla\xc5\xa1i\xc4\x87vuoren ymp\xc3\xa4rist\xc3\xb6ss\xc3\xa4 toukokuun ja lokakuun v\xc3\xa4lisen\xc3\xa4 aikana, jolloin paikalliset paimenet veiv\xc3\xa4t lampaansa vuoren niityille. Lampaat ovat paikallista pramenka-rotua._NEWLINE_Vla\xc5\xa1i\xc4\x87-juustoa valmistettaessa lypsyilt\xc3\xa4 saatu maito siivil\xc3\xb6id\xc3\xa4\xc3\xa4n ja siihen lis\xc3\xa4t\xc3\xa4\xc3\xa4n juoksute. Nykyisin vasikkaper\xc3\xa4ist\xc3\xa4 juoksutetta saadaan l\xc3\xa4hell\xc3\xa4 vuorta sijaitsevalta tehtaalta. Maitoon muodostuu juustomassaa, joka muotoillaan harsokankaassa palloksi ja leikataan edelleen lohkoiksi. Lohkot pistet\xc3\xa4\xc3\xa4n tynnyreihin, jossa juusto suolataan suolatussa herassa. Juuston kypsymiseen kuluu v\xc3\xa4hint\xc3\xa4\xc3\xa4n kuusi p\xc3\xa4iv\xc3\xa4\xc3\xa4._NEWLINE_Valmis juusto on v\xc3\xa4rilt\xc3\xa4\xc3\xa4n valkoista ja rakenteeltaan pehme\xc3\xa4\xc3\xa4, sek\xc3\xa4 helposti levitett\xc3\xa4v\xc3\xa4\xc3\xa4. Juusto saa tyypillisen ominaishajunsa kypsymisvaiheen kemiallisten, mikrobiologisten ja biokemiallisten prosessien yhteydess\xc3\xa4. Juuston makua on kuvailtu hieman happamaksi ja suolaiseksi. Painoltaan valmiit juustot ovat tyypillisesti 500 grammasta 1,5 kiloon._NEWLINE_Vla\xc5\xa1i\xc4\x87-juustoa k\xc3\xa4ytet\xc3\xa4\xc3\xa4n esimerkiksi paikallisten piiraiden (pita) valmistuksessa, tai muiden ruokalajien lisukkeena. Tavallista on tarjoilla juustoa esimerkiksi leiv\xc3\xa4n, savustetun lihan ja luumubrandyn kera.'